Pinetown-ongeluk: Vragmotoreienaar berou ongelukFoto: Arrive Alive/Twitter Terwyl sy werknemer, Sanele Goodness May vandag weer in die landdroshof in Pinetown verskyn het, het die eienaar van die vragmotor wat vroeër vandeesmaand in ’n gru-ongeluk vir die dood van 23 mense in Pinetown verantwoordelik was, gevra dat Suid-Afrikaners kalm moet wag vir al die ondersoeke oor die ongeluk om afgehandel te word. Gregory Govender, wat al vir twaalf jaar sy eie logistieke besigheid bedryf, het in ’n verklaring gesê hy is afgeraai om die ongelukstoneel op 6 September te gaan besoek en het sedert die ongeluk al talle doodsdreigemente ontvang. “Sedert ek van die ongeluk gehoor het, spook die tonele wat in die media van die ongeluk beskryf word, by my,” het Govender gesê. Intussen staan May tereg op 23 klagte van moord en ’n klagte van roekelose bestuur. Govender het intussen bevestig dat die vragmotor se lisensie wel op 31 Augustus vanjaar verval het, maar het bygevoeg dat hy die afgelope 12 jaar nog nooit ’n boete vir ’n lisensie wat verval het ontvang het nie, aangesien hy dit nog altyd binne die grasietydperk hernu het.